пазара на стомана от пандемията от COVID-19.
 3 КОНСТАТАЦИИ ОТ РАЗСЛЕДВАНЕТО
 (9)
 След задълбочен анализ на всички получени изявления Комисията достигна до изложените по-долу заключения. Те са организирани в шест различни подраздела. Първият се отнася до икономическите последици от пандемията от COVID-19 (раздел 3.1 по-долу), а следващите пет (раздели 3.2—3.6) съответстват на петте основания на прегледа, посочени в Известието за започване на втория преглед, а по-специално: А) Равнище и разпределение на тарифните квоти; Б) Изтласкване на традиционните търговски потоци; В) Възможно отрицателно въздействие върху постигането на целите за интеграция, преследвани с преференциалните търговски партньори; Г) Актуализиране на списъка на развиващите се държави — членки на СТО, изключени от приложното поле на мерките въз основа на актуализираните статистически данни за вноса за 2019 г.; и Д) Други промени в обстоятелствата, които може да наложат коригиране на равнището на разпределение на тарифната квота.
 3.1. Въздействието на пандемията от COVID-19 върху пазара на стомана в Съюза и функционирането на настоящите защитни мерки
 Коментари от заинтересованите страни
 (10)
 Комисията получи около 200 изявления относно икономическите последици от пандемията от COVID-19 и въздействието ѝ върху функционирането на настоящите защитни мерки. По-голямата част от тях бяха направени от износители, вносители, ползватели и търговци. Коментари предоставиха и няколко държави износителки, както и сдружения на стоманопроизводители от Съюза („промишлеността на Съюза“) и ползватели на стомана надолу по веригата.
 (11)
 Огромна част от коментарите бяха категорично против искането на промишлеността на Съюза за драстично намаляване на обема на тарифните квоти. Тези коментари показаха, че това намаляване на тарифните квоти не само би представлявало de facto забрана за внос в нарушение на правилата на СТО, но също така би било в противоречие с интереса на Съюза, тъй като би пренебрегнало интереса на пазарите надолу по веригата, където производствените дейности в стоманодобивния сектор биха били подложени на силно отрицателно въздействие. Няколко страни също така подчертаха, че евентуални допълнителни промени в управлението на тарифните квоти биха били напълно неоправдани и считат, че премахването на механизма за прехвърляне на неизползвани квоти от едно тримесечие към друго би направило мерките по-рестриктивни, в нарушение на правилата на СТО. Много от страните изтъкнаха, че все още не е сигурно какво ще е въздействието на пандемията от COVID-19 и то трудно може да се предскаже, както и че последиците ще бъдат различни в зависимост от сегмента на стоманодобивния сектор. Поради това някои страни предложиха да се отложат всякакви корекции, докато не стане ясно какво ще е въздействието, като предупредиха, че намаляването на равнището на тарифните квоти би застрашило изпълнението на вече сключените договори за доставка.
 Позиция на Комисията
 (12)
 Когато през октомври 2019 г. Комисията прие първия пакет от корекции на защитните мерки на Съюза в областта на стоманата, прогнозата за стоманодобивната промишленост сочеше спад в търсенето, тъй като световната икономика постепенно забавяше темповете си на растеж. Освен че адаптира темпа на либерализиране спрямо тези прогнози за забавяне на растежа, Комисията въведе и редица други корекции, насочени към запазване на традиционните търговски потоци и предотвратяване на възможността износ с произход от определени държави да изтласква другия износ